**Notă informativă**

*la proiectul de hotărîre a Guvernului cu privire la aprobarea Programului Național de Dezvoltare a Apiculturii în Republica Moldova pentru anii 2018-2025*

Programul Național de Dezvoltare a Apiculturii în Republica Moldova pentru anii 2018-2025 (în continuare – PNDA 18-25) a fost elaborat de Ministerul Agriculturii, Dezvoltării Regionale și Mediului cu suportul Proiectului „Agricultura Competitivă în Moldova” (MAC-P), în conformitate cu prevederile Strategiei naţionale de dezvoltare agricolă şi rurală pentru anii 2014-2020, aprobate prin Hotărîrea Guvernului nr. 409 din 04.06.2014.

Scopul PNDA 18-25 este restructurarea şi modernizarea sectorului apicol și creşterea competitivităţiiproduselor apicole pe piața internă și externă.

Proiectul propus spre examinare are ca obiectiv general majorarea volumului de producție și exportului pînă la 8,2 mii tone în anul 2025, ceia ce constituie aproximativ de 2,5 ori mai mult decât în prezent.

Întru realizarea obiectivului general propus, proiectul conturează următoarele obiective specific:

* sporirea patrimoniului apicol și creșterea productivității stupinelor, urmând ca în următorii 5 ani numărul familiilor de albine să fie dublat, până la 300 mii familii;
* îmbunătățirea fondului genetic apicol autohton și stării de sănătate a familiilor de albine, asigurând 50% din cererea anuală cu material genetic autohton până în anul 2025;
* diversificarea producției apicole și consolidarea capacităților de prelucrare și producere a produselor apicole cu valoare adăugată prin cooperare și creare de clustere, ajungând ca până în anul 2025 circa 30% din volumul anual al producției apicole globale să fie produse apicole cu valoare adăugată (ceara, polen, lăptișor de matcă, propolis, venin de albină, produse terapeutice ș.a.);
* promovarea culturii consumului mierii și stimularea comercializării locale și exportului de miere, triplând consumul de miere pe cap de locuitor și menținând rata de export a producției din apicultură la nivel de 85% din totalul producției;
* stimularea practicării apiculturii industriale prin consolidarea capacităților apicultorilor și creșterii numărului specialiștilor tineri în sector, ajungând ca peste 20% dintre apicultori să dețină minim 150 familii, precum dublarea numărului specialiștilor pregătiți anual în sector.

Pentru implementarea acțiunilor PNDA 18-25 vor fi stabiliți responsabilii în dependență de domeniul de activitate. În mare parte responsabili pentru realizarea acțiunilor vor fi instituțiile de stat cu sunt:

* Ministerul Agriculturii, Dezvoltării Regionale și Mediului, cu subdiviziunile subordonate (Agenția de Intervenții și Plăți pentru Agricultură și Agenția „Moldsilva”);
* Ministerul Economiei și Infrastructurii, cu subdiviziunile subordonate (Organizația de Atragere a Investițiilor și Promovare a Exportului din Moldova);
* Agenția Națională pentru Siguranța Alimentelor, cu subdiviziunile subordonate (Centrul Republican de Diagnostică Veterinară);

precum și organizații non-guvernamentale, cum sunt Asociația Națională a Apicultorilor din Republica Moldova și alte asociații sectoriale.

În cadrul planului de acțiuni pentru implementarea PNDA 18-25 sunt formulate rezultatele scontate și indicatorii de progres care urmează a fi realizați. Indicatorii de progres au fost elaborați, reieșind din situația curentă în sectorul apicol din republică și vor fi folosiți pentru monitorizarea și evaluarea eficacității măsurilor.

Activitățile prevăzute în PNDA 18-25 vor fi realizate în limitele resurselor financiare alocate în bugetele anuale ale autorităților respective, care vor fi planificate corespunzător. Totuși, pentru unele activități majore cele care implică, bunăoară, crearea infrastructurii, forță de muncă suplimentară, achiziții de echipament sau crearea sistemelor informaționale vor fi necesare costuri suplimentare care vor fi acoperite prin atragerea investițiilor a partenerilor externi. Drept indiciu pentru evaluarea costurilor a servit experiența experților menționați anterior reieșind din implicarea acestora în diverse proiecte similare în diverse țări aflate în curs de dezvoltare. Costurile respective au fost indicate în planul de acțiuni în dreptul fiecărei acțiuni.

Prezentul act normativ nu are impact asupra activității de întreprinzător și nu necesită elaborarea analizei impactului de reglementare.

În contextul celor expuse, considerăm oportun şi necesar examinarea şi aprobarea proiectului emis spre avizare.

**Secretar general de stat Iurie UȘURELU**

Ex. Valentin Roșca

022 204 522

valentin.rosca@madrm.gov.md